《太乙坛歌》
明代·屠应埈

太乙坛高凌紫氛，宫中夜夜延神君。
金盘千尺泻朱露，茎台五色飞龙云。
撞钟鸣鼓邀百祥，回旌驻跸瞻景光。
石检亲封绿文甗，河图著纪赤符昌。
九华灯明列星烂，八变乐终万灵见。
至尊端笏礼中天，北斗垂芒指前殿。
皇皇圭璧奠甘泉，奕奕楼居通列仙。
侍祀独有东方朔，登歌新协李延年。
白茅授册侯五利，青鸟衔书作前使。
贝阙徘徊河汉沉，绛节缤纷王母至。
武皇北面来相迎，稽首至道闻要精。
能驱三尸炼五魄，可以阅世为长生。
帝闻斯言再拜受，宴罢言归乐无有。
祈年何必汾水阴，无为自享南山寿。

作者简介：屠应埈（1502—1546），字文升，号渐山。浙江平湖人。嘉靖五年（1526）中进士，初选为庶吉士，后授刑部主事。。应埈后调礼部，历任员外郎、郎中。在职期间，先后就定礼乐、建郊祠以及薛瑄从祀等，上奏朝廷，得到嘉靖帝的赏识。应埈雅好文史，虽病中也书不离手，为诗文有奇气，具司马相如、扬雄之风，著有《兰晖堂集》8卷（载《明史·艺文志》）。